**Спровођење Закона о јавним набавкама – први налази**

У оквиру пројекта ''Функционални систем за борбу против корупције у јавним набавкама у Србији''[[1]](#footnote-2), Транспарентност Србија прати спровођење **Закона о јавним набавкама,** у областима у којима је нови закон (2012, у примени од 1.4.2013.) донео најкрупније позитивне промене законских решења. То су повећање **транспарентности поступака** и обима података који се морају објављивати о јавним набавкама, нових правила за **набавке мале вредности,** ефеката **објављивања процењене вредности набавке** и правила у вези са **закључивањем уговора са истим добављачима**. За сада је обрађен део података који се односи на прве две теме.

У претходном периоду упутили смо 110 захтева за приступ информацијама наручиоцима са циљем прикупљања података о планираним поступцима за 2013. годину, а затим и захтеве за доставом података о поступању наручилаца у набавкама мале вредности. У првом кругу документа смо добили од око 70% прималаца а у другом кругу упита проценат поступања био је преко 80%. Овакав одзив је сличан као и у другим истраживањима ТС.

Подаци до којих се дошло прегледом Портала јавних набавки, за набавке веће вредности (преко 3 милиона динара на годишњем нивоу), на узорку који се односина набавке започете у априлу и мају 2013. су следећи:

* наручиоци у високом проценту (преко 80%) објављују неопходну документацију на Порталу јавних набавки (јавне позиве, конкурсну документацију, обавештења). Међутим, необјављивање ових података представља директно кршење закона, тако да нема разлога за задовољство.
* у 20% случајева није објављен Позив за подношење понуда, односно Обавештење о покретању преговарачког поступка, акт којим набавка започиње, што представља директно кршење Закона
* у 23% случајева није објављена Конкурсна документација, што представља директно кршење Закона
* комуникација између наручилаца и понуђача се објављује у само 20% случајева. То може да значи да се понуђачи не обраћају питањима у великом броју случајева или да се крши обавеза објављивања ових података

Када су у питању ВЕБ странице, Информатори о раду, и обавеза објављивања података који се односе на јавне набавке, ствари стоје овако:

* **само 3% наручилаца** има објављен **план јавних набавки за 2013. годину у Информаторима о раду**
* **28% наручилаца** из узорка има објављен **Извештај о спроведеним јавним набавкама** на својој ВЕБ страници, што је знатно чешће него у Информаторима о раду у којима смо у само неколико случајева уочили тражене документе
* Међу онима који имају обавезу објављивања Информатора о раду (половина од 30 до сад анализираних), код четворо наручилаца нисмо уочили објављене Информаторе о раду на ВЕБ страници, 3 наручиоца имају објављене Планове јавних набавки а њих 12 то није учинило.

Процењена вредност се готово никад не објављује у самој конкурсној документацији, али је било могуће пронаћи је на Порталу јавних набавки.

Кад су у питању **јавне набавке мале вредности**, наручиоци најчешће упућују позиве на адресе 3 понуђача који узвраћају са просеком од 2,5 понуде по једном поступку мале вредности, мада су забележена и два случаја са великим бројем понуда. Наручиоци најчешће позивају понуђаче са којима су у претходном периоду сарађивали и закључивали уговоре о истоврсним или сродним јавним набавкама (75%), затим понуђаче до којих се дошло претрагом на интернету (55%) а мање понуђачима којима су и раније достављани позиви али са којима нису закључивани уговори о предмету јавне набавке (37%). У само неколико случајева се позивају сви понуђачи који су регистровани за дати предмет јавне набавке. Број понуђача који су доставили понуде, а нису директно позвани од стране наручиоца је 0,6 по поступку. Број прихватљивих понуда у једном поступку јавне набавке мале вредности је 2,3. Ови подаци указују, да **увођење обавезе објављивања набавки мале вредности на Порталу,** иако је повећало конкуренцију, **још увек није довело до крупних промена**, што је био један од циљева те мере. Наручиоци се и даље махом ослањају на набавке од ранијих добављача.

**Главни показатељи**

Иако су нова решења у Закону о јавним набавкама **донела већу јавност података, ефекти су још увек далеко од жељених**. Према првим налазима који се односе на набавке вредније од 3 милиона динара, за април и мај 2013, **20% наручилаца је прекршило обавезу објављивања појединих обавезних докумената на Порталу јавних набавки**, од чега конкурсна документација није била објављена у 23% случајева. **Стање је знатно драматичније у погледу објављивања података о набавкама у информаторима о раду или на веб-страницама**, где је утврђено да само 3% наручилаца има објављен план јавних набавки а 28% макар неки извештај о спроведеним јавним набавкама.

Кад су у питању **јавне набавке мале вредности** (између 400.000 и 3.000.000), наручиоци најчешће и даље упућују позиве на адресе 3 понуђача (што је по претходном закону био минимум) и добијају у просеку 2,5 понуде. Наручиоци најчешће позивају понуђаче са којима су у претходном периоду сарађивали и закључивали уговоре о истоврсним или сродним јавним набавкама (75%). Број понуђача који су доставили понуде а нису директно позвани од стране наручиоца је био само 0,6 по поступку а број прихватљивих понуда у једном поступку јавне набавке мале вредности је 2,3. Ови подаци указују да **увођење обавезе објављивања набавки мале вредности на Порталу још увек није довело до крупних промена на боље у погледу јачања конкуренције**, што је био један од циљева те мере.

1. [↑](#footnote-ref-2)